Stennija kbira għaċ-Champions League
Mill-futbol fl-Ewropa, bejn illum u għada tkompli l-kompetizzjoni Champions League. L-attenzjoni prinċipali se tkun fuq l-Emirate Stadium, fejn Arsenal se jilqgħu lil Napoli. Celtic jilqgħu f'darhom lil Barcelona, bit-tama li jirrepetu r-rebħa storika tas-7 ta' Novembru. Barcelona se jkollhom nieqes lil Lionel Messi li jinsab imweġġa`. Konfront ieħor interessanti se jkun dak ta' bejn Ajax u Milan. Ajax ġejjin minn rebħa qawwija ta' 6-0 fuq Go Ahead Eagles fil-kampjonat Olandiż. Minn naħa l-oħra Milan għelbu lil Sampdoria 1-0 fil-kampjonat Taljan tas-Serie A. Għada naraw id-debutt tal-kowċ Taljan Roberto Mancini mat-tim Tork ta' Galatasaray. Juventus li se jilqgħu fil-Juventus Stadium lil Galatasaray se jitħabtu għall-ewwel rebħa fil-grupp. Għada wkoll Manchester City f'darhom se jilgħabu kontra l-holders Bayern Munchen. Manchester City ilhom ħames snin ma jitilfu fil-kompetizzjonijiet Ewropej meta jilgħabu f'darhom.